S-56/2010

Mál þetta höfðaði lögreglustjórinn í Borgarnesi með ákæru 21. janúar 2010 á hendur ákærða, S-kk-þgf M-kk-þgf V-kk-þgf, kt. …, Lyngbrekku 17 í Kópavogi. Málið var dómtekið 23. mars 2010.

Í ákæruskjali segir að málið sé höfðað gegn ákærða fyrir umferðarlagabrot og brot á lögum um ávana- og fíkniefni, en ákærða er gefið að sök „að hafa sunnudaginn 12. október 2008, ekið bifreiðinni ZO-852, ófær um að stjórna henni örugglega vegna neyslu ávana- og fíkniefna sem bönnuð eru samkvæmt lögum um ávana- og fíkniefni eða reglugerðum samkvæmt þeim (magn tetrahýdrókannabínól í blóði var 11 ng/ml) frá Dæli í Húnavatnssýslu áleiðis til Reykjavíkur, þar til á vegkafla á Vesturlandsvegi á móts við Hótel Hamar, þar sem lögreglan stöðvaði aksturinn, og fyrir að hafa sunnudaginn 12. október 2008 haft í fórum sínum 0,31 grömm af tóbaksblönduðu kannabisefni, sem hann faldi í bifreiðinni ZO-852 sem hann ók, nánar til tekið í farþegarými milli sæta, en lögreglan fann við fíkniefnin við leit í bifreiðinni sem fram fór eftir að hann hafði verið handtekinn.

Telst þetta varða við 1. mgr., sbr. 2. mgr., 45. gr. a., sbr. 100. gr. umferðarlaga nr. 50/1987 með síðari breytingum og 2. gr., sbr. 5. og 6. gr. laga um ávana- og fíkniefni, nr. 65/1974, með síðari breytingum, og 2. gr. sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, með síðari breytingum.

Þess er krafist að ákærði verði dæmdur til refsingar og til sviptingar ökuréttar samkvæmt 101. og 102. gr. umferðarlaga. Þá er þess krafist að ákærði verði dæmdur til greiðslu alls sakarkostnaðar.“

Af hálfu ákæruvaldsins hefur verið fallið frá því atriði í ákæru að ákærði hafi haft í fórum sínum kannabisefni. Að þessu gættu hefur ákærði skýlaust játað að hafa framið það brot sem honum er gefið að sök í ákæru og er játning hans studd sakargögnum. Eru því efni til að leggja dóm á málið samkvæmt 1. mgr. 164. gr. laga um meðferð sakamála nr. 88/2008. Samkvæmt þessu verður ákærði sakfelldur fyrir brotið, sem varðar við 1., sbr. 2. mgr. 45. gr. a, sbr. 1. mgr. 100. gr. umferðarlaga, nr. 50/1987.

Samkvæmt sakavottorði hefur ákærði frá árinu 2001 fjórum sinnum gengist undir lögreglustjórasátt fyrir brot gegn lögum um ávana- og fíkniefni og umferðarlögum. Við ákvörðun refsingar nú hefur áhrif lögreglustjórasátt frá 15. júní 2005 en með henni var ákærði sakfelldur fyrir brot gegn 1., sbr. 3. mgr. 45. gr. umferðarlaga. Var refsing ákveðin 100.000 króna sekt, auk þess sem ákærði var sviptur ökurétti í 12 mánuði. Með broti því sem ákærði hefur nú verið sakfelldur fyrir hefur hann í annað sinn gerst sekur um akstur undir áhrifum áfengis eða fíkniefna eftir að hann náði 18 ára aldri.

Refsing ákærða þykir hæfilega ákveðin 200.000 króna sekt og komi fjórtán daga fangelsi í stað sektarinnar verði hún ekki greidd innan fjögurra vikna frá birtingu dómsins.

Með vísan til 1. mgr. 101. gr. umferðarlaga verður ákærði sviptur ökurétti í tvö ár frá birtingu dómsins að telja.

Með vísan til 1. mgr. 218. gr. laga nr. 88/2008 verður ákærða gert að greiða sakarkostnað samkvæmt yfirliti lögreglu og ákvörðun dómsins um þóknun verjanda, sem ákveðin eru að meðtöldum virðisaukaskatti, svo sem greinir í dómsorði. Einnig verður ákærða gert að greiða ferðakostnað verjandans.

B-kk-nf B-kk-nf, héraðsdómari, kveður upp dóm þennan.

DÓMSORÐ:

Ákærði, S-kk-nf M-kk-nf V-kk-nf, greiði 200.000 króna sekt til ríkissjóðs og komi fjórtán daga fangelsi í stað sektarinnar verði hún ekki greidd innan fjögurra vikna frá birtingu dómsins.

Ákærði er sviptur ökurétti í tvö ár frá birtingu dóms þessa að telja.

Ákærði greiði 176.780 krónur í sakarkostnað, þar með talin þóknun verjanda síns, G-kk-ef Þ-kk-ef, héraðsdómslögmanns, 50.200 krónur og ferðakostnaður verjandans 20.437 krónur.

B-kk-nf B-kk-nf